和蔣穎叔亳州矮檜
作者：蘇頌
朝代：宋

paragraphs: 檜生本修直，此種特殊異。
高不盈尋丈，廣乃遍階砌。
短幹自堅强，附枝交蔭翳。
森然葆羽欹，隠若虬龍墜。
不知何代有，木老色彌翠。
嘗聞古仙者，應化在茲地。
手植有遺迹，深根幾千歲。
神靈應護持，道宮存款識。
自此物色繁，因爲圃人利。
封殖雖地宜，屈蟠由巧智。
以彼凌雲姿，還同蔽牛類。
拳曲如能壽，輪囷不爲器。
誰云矯生質，終亦遺世累。
詩伯一留題，禪叢重增貴。
豈若榴檉然，空傳草木記。